3.Unionin puolesta otettava kanta

Sosiaaliturvan sähköinen tiedonvaihtojärjestelmä, jäljempänä ’EESSI’, on tietojärjestelmä, jonka avulla sosiaaliturvalaitokset kaikkialla EU:ssa voivat vaihtaa tietoja, jotka liittyvät asetuksen (EY) N:o 883/2004 soveltamisalaan kuuluviin sosiaaliturvan aloihin. EESSI-järjestelmän käyttö on monin tavoin hyödyllistä. Se muun muassa mahdollistaa nopeamman ja tehokkaamman tietojenvaihdon sosiaaliturvalaitosten välillä ja voi siten vauhdittaa yksittäisten tapausten käsittelyä. Myös vaihdettavien tietojen täsmällisyys paranee, kun käytetään standardoituja sähköisiä asiakirjoja ja menettelyjä. Lisäksi EESSI-järjestelmään sisältyy petosten ja virheiden vastaisia suojatoimia, ja henkilötietojen käsittelyn turvallisuus varmistetaan yhteisen suojatun infrastruktuurin avulla.

Yhdistynyt kuningaskunta osallistui EESSI-järjestelmään ollessaan vielä unionin jäsenvaltio. Lisäksi Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä tehdyn sopimuksen, jäljempänä ’erosopimus’, 34 artiklan 2 kohdassa määrätään, että Yhdistynyt kuningaskunta osallistuu sosiaaliturvan sähköiseen tiedonvaihtojärjestelmään ja vastaa kuluista, jotka aiheutuvat sopimuksen kyseisen määräyksen täytäntöönpanosta.

Kauppa- ja yhteistyösopimuksen sosiaaliturvan yhteensovittamista koskevan pöytäkirjan samoin kuin asetuksen (EY) N:o 883/2004 ja erosopimuksen soveltaminen edellyttää sosiaaliturvatietojen vaihtoa jäsenvaltioiden ja Yhdistyneen kuningaskunnan laitosten välillä. Pöytäkirjan SSCI.71 artiklan 4 kohdassa määrätään, että pöytäkirjan soveltamiseksi Yhdistynyt kuningaskunta voi osallistua EESSI-järjestelmään ja vastaa siihen liittyvistä kustannuksista. Pöytäkirjan SSCI.4 artiklan 2 kohdan mukaan tietojen siirtäminen jäsenvaltioiden ja Yhdistyneen kuningaskunnan laitosten tai yhteyselinten välillä EESSI-järjestelmän kautta edellyttää kuitenkin erityiskomitean suostumusta. Lisäksi pöytäkirjan SSCI.4 artiklan 2 kohdassa määrätään, että siltä osin kuin lomakkeita ja asiakirjoja vaihdetaan EESSI-järjestelmän kautta, vaihdossa on noudatettava EESSI-järjestelmään sovellettavia sääntöjä.

EESSI-järjestelmän käytön myötä jäsenvaltioiden ja Yhdistyneen kuningaskunnan toimivaltaiset viranomaiset sekä EU:n ja Yhdistyneen kuningaskunnan välillä liikkuvat henkilöt voisivat hyötyä edellä mainituista eduista. Sen vuoksi unioni tukee EESSI-järjestelmän käyttöä pöytäkirjaa sovellettaessa.

4.Oikeusperusta

4.1.Menettelyllinen oikeusperusta

4.1.1.Periaatteet

Euroopan unionin toiminnasta tehdyn sopimuksen, jäljempänä ’SEUT-sopimus’, 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.

Ilmaisu ”säädökset, joilla on oikeusvaikutuksia” kattaa myös säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla.

4.1.2.Soveltaminen käsillä olevassa asiassa

Erityiskomitea on kauppa- ja yhteistyösopimuksella perustettu elin.

Päätös, joka erityiskomitean on määrä antaa, on säädös, jolla on oikeusvaikutuksia. Suunniteltu säädös on unionia ja Yhdistynyttä kuningaskuntaa sitova kansainvälisen oikeuden nojalla kauppa- ja yhteistyösopimuksen 10 artiklan mukaisesti.

Suunnitellulla säädöksellä ei täydennetä eikä muuteta sopimuksen institutionaalisia rakenteita.

Suunnitellun säädöksen ainoa tavoite ja sisältö liittyvät siihen, hyväksytäänkö EESSI-järjestelmän käyttö kauppa- ja yhteistyösopimuksen sosiaaliturvan yhteensovittamista koskevaa pöytäkirjaa sovellettaessa.

Sen vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.

4.2.Aineellinen oikeusperusta

4.2.1.Periaatteet

SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta otettava kanta koskee.

4.2.2.Soveltaminen käsillä olevassa asiassa